La ilden slukke over jord
Fremskrittspartiets sa nei til å gi OL i Oslo en statsgaranti. Regjeringen kan neppe leve med dissens i en så viktig sak selv om både Høyre og Frp har åpnet for det. Oslos befolkning sa et tydelig ja i avstemningen, likevel virker den politiske stemningen for prosjektet i alle partier så lunken at det ser umulig ut å få tent en OL-ild i 2022. Motstanderne av OL har fremført særlig to argumenter. Argument én er kostnaden, to er at Den internasjonale olympiske komité (IOC) er udemokratisk og korrupt. I tillegg er en ikke ubetydelig distriktsfront skuffet over at Tromsøs planer for et OL i 2018 ble skutt ned. Skuffelsen er forståelig, men samtidig er det ikke helt ueffent å mene at Oslo og omegn, som huser bortimot halve Norges befolkning, akkurat nå har større behov for anlegg og også i større grad kan sikre etterbruk etter at ilden slukkes. For dem som argumenterer med manglende demokratisk kompetanse og vilje i IOC, bør den naturlige konsekvensen være at vi melder Norge ut og ikke lenger deltar i OL. Hvis vi selv ikke kan huse arrangementet fordi IOC er slemme, er det vel fullstendig prinsippløst å delta uansett hvem som arrangerer? Det er verdt å minne om at det var Putin som arrangerte det sist avholdte OL. Og følger man den tanken videre, er det flere internasjonale konkurranser vi bør avstå fra. For eksempel internasjonale fotballmesterskap. Ikke det at vi har for vane å kvalifisere oss, bortsett fra damelaget, men vi vil jo gjerne. Det finnes noen klare paralleller mellom FIFAs forretningsførsel og IOCs. Se for eksempel på demonstrasjonene mot eget VM i fotballgale Brasil, og les om prosessen som ledet frem til at Qatar fikk VM i 2022. At selv et «billig-OL» er dyrt, er det vanskelig å argumentere mot. Men når motstanderne fremhever at det er bedre å bruke penger til å bygge infrastruktur og anlegg for breddeidretten, er det mange som trekker på smilebåndet. Et løft for infrastruktur og anleggsdekning i Oslo-regionen trenger en slik deadline som for eksempel OL vil gi. Tall fra idretten viser at Oslo har en kraftig underdekning av anlegg sammenlignet med resten av landet. Når nå Oslo-OL 2022 neppe blir noe av, betyr det dessverre antagelig også kroken på døren for arrangementet i vår levetid. Det blir ikke billigere med årene. Hvis noen både kan, har råd til og trenger å hegne om OL som den fantastiske idé det er, er det Norge. Vinteridrett og OL er en viktig del av kulturarven vår. Det var moro så lenge det varte.
Kun et under kan nå redde OL i Oslo.